|  |
| --- |
|   **PRIOPĆENJE** |

**INA pokrenula online srednjoškolsko natjecanje Junior Freshhh**

* **Prijave na natjecanje otvorene su do 27. studenoga na www.juniorfreshhh.ina.hr**
* **Junior Freshhh je online natjecanje za srednjoškolce u kojem rješavaju izazovne zadatke iz matematike, fizike, kemije, biologije i zemljopisa**
* **Svaki tim sastoji se od tri člana, a finale natjecanja održat će se uživo u Zagrebu**

**Zagreb, 12. studenoga 2014.– INA je danas po prvi put pokrenula online natjecanje Junior Freshhh namijenjeno srednjoškolcima diljem Hrvatske, a u sklopu kojeg imaju priliku osvojiti vrijedne nagrade rješavajući izazovne zadatke iz matematike, fizike, kemije, biologije i zemljopisa u tročlanim timovima.**

Komentirajući natjecanje, gđa. Vladimira Senčar Perkov, Inina direktorica Sektora upravljanja ljudskim resursima, izjavila je *„INA je oduvijek bila usmjerena na privlačenje najboljih talenata i stručnjaka u svoj tim, a posljednjih nekoliko godina naš fokus je uvelike bio na mladim ljudima, čiju smo kreativnost i inovativnost pokušali privući putem uspješnih programa kao što su Growww i Freshhh. Iznimno nam je zadovoljstvo, stoga, najaviti proširenje tog fokusa i na srednjoškolsku populaciju kroz program Junior Freshhh. Uvjerena sam kako se potencijalni budući zaposlenici Ine kriju upravo među natjecateljima koji će kroz izazovne i teške zadatke moći pokazati svoja dosadašnja stečena znanja te se i dodatno motivirati za nastavak svog obrazovanja u jednom od polja prirodnih znanosti“.*

Natjecanje se provodi na razini MOL Grupe, a u proteke četiri godine održavanja okupilo je više od 8 tisuća učenika, talenata iz područja prirodnih znanosti. Hrvatska je od ove godine uključena u program, a s ciljem poticanja interesa mladih za prirodne znanosti i jačanja suradnje kompanije s mladim talentima, što je INA dosad činila kroz programe Growww i Freshhh, namijenjene diplomantima i studentima.

Komentirajući važnost natjecanja u smislu ostvarivanja suradnje sa srednjoškolskom populacijom, gđa. Zdravka Demeter Bubalo, potpredsjednica za ljudske resurse MOL Grupe, izjavila je *„Junior Freshhh predstavlja prvi stup u strategiji MOL Grupe za privlačenje talenata jer cilja upravo na srednjoškolce s izraženim interesom za prirodne znanosti. Naime, ostali nagrađivani programi MOL Grupe usmjereni na privlačenje mladih talenata, kao što su Growww i Freshhh, namijenjeni su studentima i diplomantima. Kontinuirano ulaganje naših resursa u programe koji privlače najdarovitije učenike, kao i podržavanje i praćenje njihovog napretka, ključ su za unošenje kreativnosti, svježih ideja i novih perspektiva u Grupu“.*

Junior Freshhh natjecanje održava se u dva kruga; u prvom, koji započinje 1. prosinca, timovi se natječu u virtualnom svijetu rješavajući različite zadatke iz područja prirodnih znanosti, dok drugi krug okuplja pet najboljih timova iz prvog kruga koji će se za pobjedu boriti uživo u finalu u Zagrebu. Članovi timova koji se izbore za prva tri mjesta osvojit će vrijedne nagrade (iPad Air za prvo mjesto, Kindle Paperwhite 2 za drugo mjesto te paket opreme za on-line učenje za treće, kao i stručni posjet Ininim postrojenjima za sve nagrađene), dok će škole iz kojih se prijavi najveći broj timova također biti nagrađene.

**INA poziva sve zainteresirane srednjoškolce da se prijave na natjecanje do 27. studenoga 2014. putem stranice** [juniorfreshhh.ina.hr](http://juniorfreshhh.ina.hr/)**, gdje su također dostupni svi potrebni detalji o početku igre, postupku prijave i pravilima.**

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 449 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr